खुफिया बेस में मौजूद 200 ड्रोन, रूस-यूक्रेन जंग में इस्तेमाल होने की आशंका
Russia Ukraine War Update - Iran Army Released Photo Of 200 Drones To Show Its Strength. ईरान की सेना ने अपनी ताकत दिखाने के लिए मिसाइलों से लैस करीब 200 ड्रोन्स की फोटो जारी की है। ईरान के सरकारी टीवी चैनल ने तेहरान के पास दुनिया के सबसे घातक ड्रोन्स होने का दावा भी किया।
ईरान की सेना ने अपनी ताकत दिखाने के लिए मिसाइलों से लैस करीब 200 ड्रोन्स की फोटो जारी की है। ईरान के सरकारी टीवी चैनल ने तेहरान के पास दुनिया के सबसे घातक ड्रोन्स होने का दावा भी किया। इसमें कहा गया कि ये ड्रोन्स एक खुफिया बेस में रखे गए हैं। हालांकि, बेस की लोकेशन कहां है, ये किसी को नहीं पता है।
अब इस बात की आशंका जताई जा रही है कि इन ड्रोन्स का इस्तेमाल रूस-यूक्रेन जंग में किया जा सकता है। यूक्रेन कई बार आरोप लगा चुका है कि रूसी सैनिक जंग में ईरानी हथियारों से हमला कर रहे हैं। हालांकि, ईरान इस बात से इनकार करता आ रहा है। वहीं, अमेरिका और यूरोपीय यूमियन ने ईरान के ड्रोन प्रोग्राम पर प्रतिबंध लगा दिया है।
सबसे पहले ड्रोन्स की तस्वीरें देखें...
पुतिन ने किया था ईरान का दौरा, US ने कहा था- ईरान, रूस को हथियार बचना चाहता है
19 जुलाई 2022 को रूस के राष्ट्रपति व्लादिमिर पुतिन ईरान पहुंचे थे। ये उनकी पांचवी यात्रा थी। उन्होंने ईरान के सर्वोच्च नेता अली खमनेई से मुलाकात की थी। इसके बाद अमेरिका के राष्ट्रीय सुरक्षा सलाहकार जेक सुलिवान ने कहा था कि उनके इंटेलिजेंस नेटवर्क को पता चला है कि ईरान कई हजार ड्रोन रूस को बेचना चाहता है। इनमें कई हथियार लगे होंगे, जिनका इस्तेमाल यूक्रेन की लड़ाई में किया जा सका है।
यूक्रेन पर ईरान के शाहीद-136 ड्रोन से हमला हुआ था...
17 अक्टूबर 2022 को रूस ने यूक्रेन की राजधानी कीव पर कामीकाजे ड्रोन से हमला किया था। ये ईरान में बने थे। हमले में इस्तेमाल किए गए कामीकाजे ड्रोन का नाम शाहीद-136 था। इस ड्रोन को ईरान का सबसे खतरनाक हथ‍ियार माना जाता है।
यूक्रेन जंग में अपनी पकड़ मजबूत बनाने के मकसद से रूसी सेना ईरानी ड्रोन से हमले कर रही है। इस ईरानी ड्रोन को सुसाइड ड्रोन भी कहा जाता है। इसका वजन 200 किलोग्राम है। इस ड्रोन की रेंज 2500 किलोमीटर है। ईरानी ड्रोन शाहीद-136 का निशाना अचूक है। एक्सपर्ट्स का मानना है कि ईरानी ड्रोन के जरिए रूस, यूक्रेनी रडार सिस्टम को निशाना बना रहा है।
US बोला- ईरानी सैनिक रूसी सेना को कामीकाजे ड्रोन चलाना सिखा रहे
17 अक्टूबर 2022 को हुए हमले को लेकर अमेरिका का कहना था कि क्रीमिया में ईरानी सैनिक रूस के सैनिकों को जंग लड़ने की ट्रनिंग दे रहे हैं। व्हाइट हाउस ने एक बयान जारी कर कहा था- ईरानी सैनिकों को रूसी बलों की मदद के लिए क्रीमिया भेजा गया। वो रूसी सैनिकों को ड्रोन चलाना सिखा रहे हैं। इसके बादे से यूक्रेन पर हमले तेज हुए।
अमेरिकी रक्षा विभाग पेंटागन के प्रवक्ता जॉन कर्बी ने कहा था- क्रीमिया में ईरानी सैनिकों का होना जंग में ईरान की सीधी भागीदारी का प्रमाण है। वे यूक्रेन के नागरिकों और इंफ्रास्ट्रक्चर पर ड्रोन हमले करने में रूस की मदद कर रहे हैं। क्रीमिया वही इलाका है जहां रूस ने 2014 में कब्जा कर लिया था।
ये खबर भी पढ़ें...
ईरान से ड्रोन खरीदकर यूक्रेन में तबाही: सिर्फ 16 लाख के कामीकाजे ने फैलाई दहशत
रूसी राष्ट्रपति व्लादिमिर पुतिन भी यूक्रेन में युद्ध जीतने के लिए यूक्रेन के कई शहरों में ईरानी कामीकाजे ड्रोन से हमला कर रहे हैं। कीव में रूस ने 28 कामीकाजे या शहीद-136 ड्रोन से हमले किए। पढ़ें पूरी खबर...